Асен Разцветников
Мецанината премяна

chitanka.info

Повея ветрец от чука,

довея листец от бука.

Намери си го Мецана,

проводи бързо покана

до трима тънки шивачи —

черни бръмбари, рогачи.

Дойдоха те при Мецана —

да й ушият премяна.

Седнаха турски на сянка

под една гранка от джанка,

три дена пяха и шиха —

премяната й ушиха.

Пуста премяна зелена —

нещо бе лошо скроена.

Кога я Меца надяна —

много й дълъг сукмана:

през три се дола простира,

всичкия репей събира.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.